রন উইজলি
রোনাল্ড বিলিয়াস "রন" উইজলি () হল জে. কে. রাউলিংয়ের "হ্যারি পটার" উপন্যাস সিরিজের একটি কাল্পনিক চরিত্র। সে এই সিরিজের অন্যতম প্রধান চরিত্র। রনকে প্রথম দেখা যায় সিরিজের প্রথম অংশে "হ্যারি পটার অ্যান্ড দ্য ফিলোসফার্স স্টোন (১৯৯৭)" বইতে। হ্যারি পটার ও হারমায়োনি গ্রেঞ্জার এর বন্ধু হিসেবে। সে "উইজলি" নামে একটি পিউর ব্লাড পরিবারের সদস্য। হ্যারি ও হারমায়োনির মত সেও গ্রিফিন্ডর হাউজের সদস্য। ব্রিটিশ অভিনেতা রুপার্ট গ্রিন্ট "হ্যারি পটার" চলচ্চিত্রে রনের ভূমিকায় অভিনয় করেছে।
মাগল
মাগল (ইংরেজিতে Muggle) বলতে, জে কে রাউলিং রচিত "হ্যারি পটার" উপন্যাস সিরিজে, জাদুক্ষমতাহীন সাধারণ মানুষ, অর্থাৎ যারা জাদুবিশ্বের অন্তর্ভুক্ত নয় তাদের বোঝায়। স্কুইব এবং মাগল-বর্ন এর সাথে মাগলদের পার্থক্য আছে। স্কুইব বলতে বোঝায় এমন মানুষকে যাদের পিতামাতা জাদুকর অথচ তাদের নিজেদের জাদুক্ষমতা নেই, অর্থাৎ জাদুকর নয়। মাগল-বর্ন স্কুইবের বিপরীত, অর্থাৎ মাগলবর্ন বলতে এমন জাদুকর ও ডাইনীদের বোঝায় যাদের পিতামাতার কোন জাদুক্ষমতা ছিল না, অথচ তারা নিজেরা জাদুকর। মাগল শব্দটি সর্বপ্রথম দেখা যায় প্রথম বই "হ্যারি পটার অ্যান্ড দ্য ফিলোসফার্স স্টোন" এর প্রথম অধ্যায়ে, যখন বেগুনী আলখাল্লা পরিহিত একজন অদ্ভুত লোক হ্যারির আঙ্কেল ভার্নন ডার্সলিকে "মাগল" বলে সম্বোধন করেছিল। মাগল শব্দটির অস্তিত্ব হ্যারি পটারের আগেও লক্ষ্য করা যায়, তবে তা অপ্রচলিত ছিল।